Streng optrede teen grondbesetters gevraElandsfontein-grondbesettings (Foto verskaf deur die VF Plus) Die VF Plus in Midvaal het Woensdagmiddag met senior polisiebeamptes en verteenwoordigers van die Gautengse provinsiale behuising- en veiligheidskomitee vergader oor die protesaksie deur die Elandsfontein-grondbesetters. Altesaam 24 betreders is in hegtenis geneem, maar is vrygelaat nadat die hof besluit het om nie voort te gaan met vervolging nie. Die VF Plus het owerhede gevra om streng op te tree teenoor grondbesetters omdat grondeienaars se lewe in gevaar gestel word. Kobus Hoffman, VF Plus-lid van die parlementêre wetgewer in Gauteng, het gesê die party was die afgelope naweek deel van ŉ groep organisasies, buurtwagte en mense wat gehelp het om die grond en besittings van vier kleinboere in Elandsfontein, suid van Johannesburg, te beskerm toe honderde grondgrypers op die landbougrond toegesak het. Grondeienaars se huise is met petrolbomme bestook terwyl honderde mense gedreunsing en met messe en pangas rondgehardloop het. Die groep ontstoke grondgrypers het die naweek teruggekeer nadat die Johannesburgse metropolisie kragtens ŉ hofbevel op 25 Junie onwettige strukture op die hoewes afgebreek het. “Grondbesettings in Gauteng neem toe en owerhede kan nie toelaat dat plaasboere se grond en eiendom bedreig word nie,” het Hoffman bygevoeg. “Die VF Plus sal voortdurend die owerhede aanspoor om toe te sien dat eiendom en mense se lewe beskerm word.”